Tkompli r-rabja tar-residenti tal-Belt Valletta dwar pjattaforma li tpoġġiet fi Triq il-Merkanti fil-Belt Valletta. Huma qed jisħqu li minħabba struttura bħal din, ir-residenti se jkomplu jitnaqsulhom aktar spazji fil-lokalità tagħhom. Il-Kunsill Lokali tal-Belt Valletta qal li l-permess biex titpoġġa din il-pjattaforma la ġie mitlub lill-kunsill u wisq anqas ġie approvat mill-istess Kunsill. "Tali struttura ma għandhux ikollha post f'dak l-ambjent. Wieħed qed jitkellem fuq Triq il-Merkanti faċċata ta' dak li kienet magħrufa qabel bħala l-Universita' l-antika ta' Malta u ħdejn il-Knisja tal-Ġiżwiti," kiteb il-Kunsill fi stqarrija. Il-Kunsill Lokali qal li qatt ma kien ser ikollu oġġezzjoni sabiex ikun hemm permess biex jitpoġġew numru raġjonevoli ta' siġġijiet u mwejjed, iżda għall-istruttura goffa u mhux flokha f'dak l-ambjent li ma tirrispettax l-estetika u lanqas il-prattiċità tar-residenti. "Li kieku l-istess Kunsill kien notifikat b'tali talba kieku mill-ewwel ma kienx jagħti l- kunsens u kien jopponi bil-qawwa kollha," qal il-kunsill filwaqt li talab lill-Awtorità tal-Ippjanar sabiex tirrevoka l-permess. Minbarra r-residenti kien hemm ukoll kunsilliera fi ħdan il-Kunsill Lokali tal-Belt Valletta u deputati tal-PN li rreaġixxew għal dak li għaddej fi Triq il-Merkanti. Christian Micallef u Mark Spiteri Lucas, kunsilliera lokali f'isem il-PN qalu li żżejjed kollu żejjed u li hemm limitu għall-kollox. Anke l-kunsillier tal-Partit Laburista, Ray Azzopardi qal li l-pjattaforma mhix aċċettabbli u li s-Sindku Alfred Zammit qabel mal-fatt li mhix aċċettabbli. Azzopardi qal li fil-jiem li ġejjin il-Kunsill Lokali se jkun qed jieħu azzjoni. L-istruttura qed tieħu parti kbira mit-triq tinsab quddiem il-lukanda Rosselli ta' AX Group. L-applikazzjoni għal siġġijiet, imwejjed, umbrellel u għamara fit-triq ġiet approvata. B'AX Group jgħid li segwew il-proċeduri tal-ippjanar u konsultazzjoni Skont kif inħareġ il-permess, l-għamara, inkluż l-imwejjed u s-siġġijiet iridu jitneħħew meta l-post ma jkunx qed jintuża. Keith Sciberras, il-Kap tad-Dipartiment tal-Arti u l-Istorja tal-arti fl-Università ta' Malta talab spjegazzjoni mingħand l-Awtorità tal-Ippjanar ta' "kif tista' tinżamm l-pjattaforma filwaqt li jkun żgurat li l-pubbliku jkun jista' jagħmel użu mill-post." Minn naħa tiegħu id-deputat tal-PN, Claudio Grech qal li "l-Belt Valletta saret il-playground għal min irid jaqla' l-flus. It-tfal Beltin insterqilhom l-ispazju fejn jistgħu jilgħabu; l-anzjani jridu jserrpu bejn l-imwejjed u s-siġġijiet f'kull rokna possibbli biex jagħmlu l-qadi tagħhom." Rabja kbira mill-Beltin fuq pjattaforma fi Triq Merkanti Filmat: Facebook – Charlene Scerri Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612f45cb39f23_rand.td-a-rec-img{text-align:left}.td_uid_3_612f45cb39f23_rand.td-a-rec-img img{margin:0 auto 0 0}